**Retningslinjer for revisors arbejde ved afgivelse om erklæring i forbindelse med ansøgning om kompensation for faste omkostninger på Kulturministeriet og Børne- og Undervisningsministeriets område.**

**Indledning**

Bekendtgørelse nr. 217 af den 9. februar 2022 om midlertidig kompensationsordning for faste omkostninger på Kulturministeriet og Børne- og Undervisningsministeriets område (i det følgende kaldet ”bekendtgørelsen”) fastsætter betingelser for at ansøge om kompensation som bidrag til dækning af faste omkostninger, hvis institutionerne som følge af det fortsatte udbrud af COVID-19 har en forventet kommerciel omsætningsnedgang på minimum 30 %.

Når der ansøges om kompensation, er der krav om, at ansøgningen ledsages af en erklæring afgivet af en uafhængig godkendt revisor. Det fremgår af bekendtgørelsens § 12, stk. 5, at Slots- og Kulturstyrelsen fastsætter nærmere retningslinjer for revisors arbejde.

Institutioner, der tidligere har fået godkendt en ansøgning om kompensation for faste omkostninger, jf. bekendtgørelse om kompensation for faste omkostninger på Kulturministeriet og Børne- og Undervisningsministeriets område, kan genbruge de dele af revisors erklæring, der har været afgivet ved tidligere, godkendte ansøgning, og som ikke ved fornyet ansøgning er ændret. (Jf. bekendtgørelsens §12, stk. 4)

**Retningslinjer for revisors arbejde**

I henhold til bekendtgørelsens § 12, stk. 1, skal ansøgninger om kompensation ledsages af en erklæring med høj grad af sikkerhed udarbejdet af en uafhængig godkendt revisor.

Revisor skal i forbindelse med afgivelsen af erklæringen overholde reglerne i revisorlovgivningen, herunder kravene til uafhængighed. Erklæringen skal afgives gennem en revisionsvirksomhed, jf. revisorlovens § 16, stk. 3.

Revisorerklæringen skal omfatte:

1) Institutionens realiserede omsætning, inkl. den kommercielle omsætning, for referenceperioden, dvs. 1. december 2019 – 31. december 2019 eller 1. december 2019 – 31. januar 2020 eller 1. december 2019 – 29. februar 2020 eller 1. januar 2020 - 29. februar 2020, jf. bekendtgørelsens § 4, nr. 11, litra a eller anden opgørelsesperiode, jf. § 4, nr. 11, litra b) – d).

2) Institutionens realiserede faste omkostninger for perioden 1. november 2019 – 29. februar 2020, jf. bekendtgørelsens § 11, nr. 6 eller anden opgørelsesperiode, jf. bekendtgørelsens § 11, nr. 7, litra a) og litra b) eller §11, nr. 8.

**Erklæringen**

Erklæringsparadigmet, der skal anvendes, findes på slks.dk.

Når revisor planlægger og udfører revisionen af en bestanddel af eller et specifikt element, der indgår i et regnskab, skal revisor foretage relevante tilpasninger af handlingerne i revisionstandarderne (ISA), som er nødvendige efter opgavens omstændigheder.

Revisor skal revidere opgørelsen af de realiserede faste omkostninger, samt undersøge om opgørelsen af den realiserede omsætning stemmer til institutionens bogføring. Hvis der foreligger særlige omstændigheder som gør, at der ikke kan gives et retvisende sammenligningsgrundlag, skal revisor undersøge, om resultatopgørelsen er i overensstemmelse med institutionens bogføring og den af ledelsen udarbejdede dokumentation.

Erklæringen udarbejdedes udelukkende med henblik på institutionens ansøgning om kompensation for faste omkostninger og skal derfor indeholde en fremhævelse herom samt en begrænsning i distribution og anvendelse, som indarbejdet i standarderklæringen.

Det fremgår af bekendtgørelsens § 12, stk. 2, at rapporteringsforpligtelserne i henhold til erklæringsbekendtgørelse § 7, stk. 2, finder anvendelse på revisors erklæring. Hvis revisor i forbindelse med sit arbejde med erklæringen bliver opmærksom på forhold i medfør af bestemmelsen i erklæringsbekendtgørelsen, skal revisor angive dette i et særskilt afsnit i erklæringen.

**Retningslinjer i forhold til institutionens realiserede faste omkostninger**

Revisor skal revidere opgørelsen af faste omkostninger for perioden 1. november 2019 – 29. februar 2020 eller en anden opgørelsesperiode, hvis perioden ikke kan opgøres.

Ved udførelse af erklæringsopgaven skal revisor planlægge og udføre revisionen af opgørelsen af de realiserede faste omkostninger med henblik på at opnå tilstrækkeligt og egnet revisionsbevis, som skal danne grundlag for konklusionen, om opgørelsen i alle væsentlige henseender er udarbejdet i overensstemmelse med bekendtgørelsen og vejledningen.

I forbindelse med revisionen af opgørelsen af de realiserede faste omkostninger skal revisor anvende et væsentlighedsniveau på 5% af de realiserede faste omkostninger, der er medtaget i opgørelsen

Ved revision af de faste omkostninger forudsættes, at ledelsen retter alle fundne fejl.

Se desuden særskilt afsnit om ”Afvigende perioder” og ”Praksis for opgørelse af realiserede faste omkostninger og realiseret omsætning” herunder.

**Retningslinjer i forhold til institutionens omsætning i referenceperioden**

Revisor skal erklære sig om, at omsætningen, inklusive den kommercielle omsætning, for perioden enten 1. december 2019 – 31. december 2019 eller 1. december 2019 – 31. januar 2020 eller 1. december 2019 – 29. februar 2020 eller 1. januar 2020 - 29. februar 2020 eller anden opgørelsesperiode, hvis perioden ikke kan opgøres, stemmer til bogføringen. Vær opmærksom på, at alle referenceperioder skal slutte senest 7. december 2021.

Revisor skal opnå tilstrækkeligt og egnet bevis til at kunne erklære sig om, at opgørelsen af omsætningen i alle væsentlige henseender er i overensstemmelse med bogføringen.

Omsætningen, herunder den kommercielle omsætning, skal opgøres efter samme principper, som er anvendt ved institutionens senest aflagte årsrapport, se bekendtgørelsens § 4, nr. 7. Hvis institutionen ikke tidligere har udarbejdet et regnskab, fordi der er tale om en nystartet institution, opgøres omsætning og kommerciel omsætning i overensstemmelse med den for institutionen gældende regnskabslovgivning. Det gælder for både reference- og kompensationsperioden.

Revisor skal kontrollere, at opgørelsen med eventuelle periodiseringsposter og andre afstemningsposter stemmer overens med institutionens bogføring. Revisor skal forholde sig til, om den anvendte regnskabspraksis er i overensstemmelse med den regnskabspraksis, som ledelsen anvendte i forbindelse med udarbejdelsen af den seneste aflagte årsrapport, samt om afstemningsposterne, f. eks. som følge af manglende periodisering i den løbende bogføring, er dokumenteret.

Der forudsættes, at ledelsen retter alle fundne fejl.

Se desuden særskilt afsnit om ”Afvigende perioder” og ”Praksis for opgørelse af realiserede faste omkostninger og realiseret omsætning” herunder.

**Praksis for opgørelse af realiserede faste omkostninger og realiseret omsætning**

Institutionen skal opgøre de realiserede faste omkostninger og den realiserede omsætning i overensstemmelse med bekendtgørelsen og vejledningen. Hvis opgørelserne indeholder poster, som ikke kan opgøres entydigt eller kræver særlige vurderinger, skal disse omtales særskilt.

**Afvigende perioder**

Realiserede faste omkostninger og realiseret omsætning opgøres som udgangspunkt for perioderne hhv. 1. november 2019 til 29. februar 2020 og enten 1. december 2019 – 31. december 2019 eller 1. december 2019 – 31. januar 2020 eller 1. december 2019 – 29. februar 2020 eller 1. januar 2020 - 29. februar 2020, jf. bekendtgørelsens § 11, nr. 6 og § 4, nr. 11, litra a.

Såfremt perioderne for opgørelse af de realiserede faste omkostninger og den realiserede omsætning afviger fra de foreskrevne perioder, jf. § 11 og § 4, skal årsagen hertil indarbejdes i erklæringen.

De i erklæringen angivne perioder skal tilpasses i revisorerklæringen.